ભારતીય જનતા પક્ષ અને જમ્મૂની નેશનલ પેન્થર પાર્ટી સિવાય રાજ્યના તમામ પક્ષો અને ભાગલાવાદી પરિબળો આજે પણ દર વર્ષે ૧૩ જુલાઈને “શહીદ દિવસ” તરીકે મનાવે છે અને સરકારી રજા પાળે છે. જે મહારાજાએ પોતાના રજવાડાને ભારતમાં ભેળવ્યું એમની સ્મૃતિમાં એમના જન્મ દિન(૨૩ સપ્ટેમ્બર)ને ભાજપ અને પીડીપીની સંયુક્ત સરકારના સમયગાળામાં પણ જાહેર રજાના દિવસ તરીકે માન્ય કરાયો નહોતો ! માત્ર શેખ અબદુલ્લાના જન્મદિને જાહેર રજા પાળવામાં આવે છે. ભાજપ જ નહીં,પણ જમ્મૂવાસીઓ ૧૩ જુલાઈ ૧૯૩૧ના રોજ ૨૨ જણા માર્યા ગયાની ઘટનાને કમનસીબ ગણાવે છે,પણ એ દિવસને શહીદ દિવસ ગણાવીને રજા પાળવાનો વિરોધ કરે છે. મહારાજા હરિસિંહ થકી લંડનની ગોળમેજી પરિષદમાં ભારતીય રજવાડાઓના સ્વાતંત્ર્ય સહિતની વાત રજૂ કરી હતી,ત્યારે પણ બ્રિટિશ હકૂમતને એમના પ્રત્યેના રોષમાં વધારો થયો હતો.અંગ્રેજ શાસકોના કહ્યાગરા બની રહેવાનો ઇનકાર કરનારા મહારાજાની વિરુદ્ધ ષડયંત્રો રચતા રહેલા અંગ્રેજોના મળતિયાઓને પ્રોત્સાહન મળતું રહ્યું હતું.